User:Basandamhla/sandbox

Iziyobisi
I-SA Institute for Drug-Free Sport (SAIDS) isungule isicwangciso sokuhlolwa kwabantwana ngelinge lokuzama ukuphelisa isibetho esikulayo sokusetyenziswa kweesteroid nezinye iziyobisi ngabantwana abasandul' ukudlula kwishumi leminyaka.

“Olu hlolo luza kwenziwa nangaliphi na ixesha yaye alizi kupheleliselwa kwabo bathatha inxaxheba emidlalweni kuphela,” litsho njalo iGosa eliyiNtloko loLawulo leDrug-Free sport, uKhalid Galant. “Kuthenjwa ukuba olu vavanyo luza kukuthintela ukwanda kokusetyenziswa kakubi kweziyobisi phakathi kwabantwana besikolo. Isicwangciso sobuchule sokuqhuba uhlolo ezikolweni asisenzelwa nje ukubamba abo baqhathayo ngokusebenzisa iziyobisi ‘kukhuphiswano’, ngoku ngumbandela wokukhusela impilo yabantwana bethu nokubaqaphelisa ngeengozi zokusebenzisa iziyobisi nokubalulela kwenkathalo njengomdlali ofundayo.”

Ukusungulwa kwale nkqubo kulandela ukubonisana okuthathe ixesha elide kunye neWorld Anti Doping Agency (WADA) yaye kwenziwe uluhlu lweziyobisi oluthathwe kuluhlu lweWADA lweziNto Ezithentelekileyo.

Izinto ezithintelekileyo ngokwenjongo yolu hlolo ziquka iisteroids, amachiza okuvuselela iihormones nokuguqulwa kokutya emzimbeni kube ngamandla, iidiuretics nezinye izinto ezenza zingabonakali iziyobisi emzimbeni, izivuseleli, zonke zihamba nesigwebo esiqala kwiinyanga ezi-3 ukuya kwesona sigwebo sikhulu sokugxothwa. Iibhodi zolawulo ezikolweni zizo eziza kugweba ematyaleni okusetyenziswa kweziyobisi ze zikhuphe isohlwayo.

“Kunyaka wokuqala wesi sicwangciso siza kubek' esweni ngokusondeleyo izohlwayo ezikhutshwayo ukuze siqinisekise ukuba izikolo ziwajonga njenganzulu amatyala okusebenzisa iziyobisi yaye kukhutshwa izohlwayo ezifanayo elizweni ngokubanzi,” ucacise watsho lo kaGalant.

Ubonise ukuba ‘uhlolo kukhuphiswano’ sesinye nje isicwangciso sobuchule kwezininzi ezisetyenziswa yiSAIDS kwisicwangciso sokulawula ukusetyenziswa kakubi kweziyobisi. “Olu hlobo lokuhlola lunemida yalo njengoko abadlali benokuqinisekisa ukuba abasondeli nokusondela kwiziyobisi ngaphambi kokuba baye kukhuphiswano. Basenokuqhubekeka nokusebenzisa iziyobisi ngexesha kusayekiweyo ukudlala ngelixa befumana iinzuzo zokukhetha lo mkhwa uyingozi ngexesha lokhuphiswano.”

UGalant ubeke umnwe kwinto yokuba ukuthandwa kwamachiza athile kwezemidlalo okuncedisana nezakhi-mzimba “njengesisombululo” sokuba nomzimba omkhulu kuseyingxaki enkulu njengoko amaninzi ala machiza eqhulethe izinto ezingavumelekanga ezifana nee-anabolic steroids, iipro hormones nezivuseleli eziyingozi njengoko zinokubangela ukukhula nokusebenza okungaqhelekanga kwamalungu omzimba; atshintshe isixokelelwano semithambo-luvo aze amoshe inkqubo egqibeleleyo neyemvelo yokusebenza kweehormone emntwini osakhulayo.

Iphulo lezikolo liqaliswe ngokuba kujikelezwe ezikolweni kuzwelonke ekupheleni kukaJanuwari kuchazwa le nkqubo ngokwasemthethweni nangokwemfundo ezikolweni. Kwakukho amagosa kaSAIDS, abameli bezomthetho nabameli bezonyango ukuze baphendule imibuzo ebuzwa ziinqununu, iintloko zemidlalo kunye neebhodi zolawulo lwezikolo.

UGalant uthe izikolo ziza kucelwa ukuba zisayine isivumelwano neSAIDS ukuze zibe nokunikwa isiqinisekiso sokuthatha inxaxheba kwesi sicwangciso sokuhlola. Izikolo ezamkela ngokusesikweni le nkqubo ziza kunikwa isiqinisekiso esibonisa ukuba eso sikolo siyiSAIDS Compliant School. Esi siqinisekiso simele sihlaziywe rhoqo emva kweenyanga ezili-12.

Inkqubo emayilandelwe xa kuhlolwa iyilwe ngamagqwetha angoomakhwekhwetha kwezemidlalo yaye kuqwalaselwe iSchools Act (no. 84 ka-1996) kwakunye nokuhlonitshwa kwegunya nendima yeenqununu neebhodi zolawulo lwezikolo kwinkqubo yokuhlola kunye neyoluleko.